b"\n_START_ARTICLE_\nNikos Kazantzakis\n_START_SECTION_\nVia\xc8\x9ba \xc8\x99i destinul literar\n_START_PARAGRAPH_\nSe na\xc8\x99te la Heraklion, \xc3\xaen insula Creta, Nikos, primul din cei patru copii ai familiei Kazantzakis. Tat\xc4\x83l, Mihalis (1856-1932), originar dintr-un sat din \xc3\xaemprejurimile Iraklionului, se \xc3\xaendeletnicea cu nego\xc8\x9bul de produse agricole._NEWLINE_R\xc4\x83scoal\xc4\x83 cretan\xc4\x83 \xc3\xaempotriva st\xc4\x83p\xc3\xa2nirii turce\xc8\x99ti determin\xc4\x83 familia Kazantzakis s\xc4\x83 se refugieze, pentru doi ani, \xc3\xaentre 1897-1899, \xc3\xaen insula Naxos din Marea Egee. T\xc3\xa2n\xc4\x83rul Nikos urmeaz\xc4\x83, timp de doi ani, cursurile colegiului francez din insul\xc4\x83, condus de c\xc4\x83lug\xc4\x83ri franciscani. \xc3\x8enva\xc8\x9b\xc4\x83 franceza \xc8\x99i italiana \xc8\x99i se familiarizeaz\xc4\x83, prin intermediul lecturilor, cu civiliza\xc8\x9bia occidental\xc4\x83. Revenit \xc3\xaen insula natal\xc4\x83, \xc3\xae\xc8\x99i continu\xc4\x83 studiile la gimnaziul din Iraklion. Mai t\xc3\xa2rziu, studiaz\xc4\x83 Dreptul la Atena._NEWLINE_\xc3\x8en 1906 \xc3\xae\xc8\x99i face debutul \xc3\xaen lumea literelor cu eseul \xe2\x80\x9eBoala veacului\xe2\x80\x9d, ap\xc4\x83rut \xc3\xaen revista Pinakothiki, sub pseudonimul Karma Nirvami. Sub acela\xc8\x99i pseudonim public\xc4\x83 \xc3\xaen acest an \xc8\x99i primul volum: \xc8\x98arpe \xc8\x99i crin, o nuvel\xc4\x83 de mari dimensiuni (95 de pagini), cu influen\xc8\x9be din D'Annunzio. Pe parcursul anului 1907, semneaz\xc4\x83, sub pseudonimul Akritas, cronici \xc3\xaen cotidianul atenian Akropolis. Din cauza situa\xc8\x9biei materiale, ve\xc8\x99nic precare, a fost nevoit s\xc4\x83-\xc8\x99i c\xc3\xa2\xc8\x99tige, ca \xc8\x99i al\xc8\x9bi scriitori contemporani (Grigorios Xenopoulos, Kostis Palamas), existen\xc8\x9ba prin scris. A colaborat de-a lungul anilor la numeroase publica\xc8\x9bii ale vremii, rezultatul fiind o opera imens\xc4\x83, adunat\xc4\x83 \xc3\xaen parte \xc3\xaen volumele de impresii de c\xc4\x83l\xc4\x83torie, \xc3\xaen parte r\xc4\x83mas\xc4\x83 \xc3\xaenc\xc4\x83 \xc3\xaen paginile ziarelor. Piesa Se crap\xc4\x83 de ziu\xc4\x83, premiat\xc4\x83 la un concurs dramatic, este pus\xc4\x83 \xc3\xaen scen\xc4\x83 la teatrul Athineon din capital\xc4\x83. Autor al unei impresionante opere dramatice - a scris, \xc3\xaen versuri \xc8\x99i \xc3\xaen proz\xc4\x83 ritmat\xc4\x83, tragedii cu subiecte antice, de inspira\xc8\x9bie bizantin\xc4\x83 \xc8\x99i cu tematic\xc4\x83 divers\xc4\x83 -, Kazantzakis va r\xc4\x83m\xc3\xa2ne \xc3\xaen istoria dramaturgiei, dar nu \xc8\x99i a teatrului, prin valoarea strict literara a pieselor, compuse mai mult pentru a fi citite decat jucate (fapt confirmat de e\xc8\x99ecul \xc3\xaenregistrat de spectacolele cu piesele sale). La 1 octombrie 1907 sose\xc8\x99te la Paris, unde se dedica, p\xc3\xa2n\xc4\x83 \xc3\xaen 1909, studiilor de specializare \xc3\xaen Drept. La Coll\xc3\xa8ge de France urm\xc4\x83re\xc8\x99te cursurile \xc8\x9binute de Henri Bergson, a c\xc4\x83rui concep\xc8\x9bie filozofic\xc4\x83 \xc3\xaei va marca profund opera \xc8\x99i via\xc8\x9ba._NEWLINE_\xc3\x8en perioada martie-aprilie a anului 1909 va face prima c\xc4\x83l\xc4\x83torie \xc3\xaen Italia unde va reveni \xc3\xaen numeroase r\xc3\xa2nduri. \xc3\x8en 1910 se va stabili la Atena, unde publica tragedia Me\xc8\x99terul, prelucrare a unei legende populare \xc3\xaen care influen\xc8\x9be din Nietzsche se \xc3\xaempletesc cu tr\xc4\x83iri personale. Premiat\xc4\x83 la un concurs dramatic, piesa va fi pus\xc4\x83 \xc3\xaen scen\xc4\x83 \xc3\xaen 1916. Mijloacele de existen\xc8\x9b\xc4\x83 \xc8\x99i le asigur\xc4\x83 traduc\xc3\xa2nd pentru editura atenian\xc4\x83 Fexi c\xc4\x83r\xc8\x9bi de filozofie \xc8\x99i \xc8\x99tiin\xc8\x9b\xc4\x83. Un an mai t\xc3\xa2rziu, \xc3\xaen 1911, se c\xc4\x83s\xc4\x83tore\xc8\x99te, la Iraklion, cu Galatea Alexiou. Poet\xc4\x83, prozatoare, dramaturg, Galatea Kazantzakis (1881-1962) va ocupa un loc de seam\xc4\x83 \xc3\xaen via\xc8\x9ba literar\xc4\x83 elen\xc4\x83. C\xc4\x83s\xc4\x83toria, timp de 16 ani, a celor doi oameni de litere, intelectuali cu firi \xc8\x99i caractere opuse, va reprezenta pentru Kazantzakis, una dintre cele mai fr\xc4\x83m\xc3\xa2ntate perioade din via\xc8\x9ba sa. \xc3\x8en 1926 c\xc4\x83s\xc4\x83toria va e\xc8\x99ua \xc3\xaentr-un divor\xc8\x9b. \xc3\x8en romanul Oameni \xc8\x99i supraoameni (1957), capodopera sa, Galatia va zugr\xc4\x83vi calvarul convie\xc8\x9buirii cu Nikos._NEWLINE_\xc3\x8enscris ca voluntar \xc3\xaen armat\xc4\x83 \xc3\xaen timpul R\xc4\x83zboaielor Balcanice, va servi la biroul special al primului-ministru, Eleftherios Venizelos. Un punct de r\xc4\x83scruce din biografia sa \xc3\xael constituie \xc3\xaent\xc3\xa2lnirea cu Anghelos Sikelianos (1884-1851), personalitate de prim-plan a literaturii elene, de care-l va lega o str\xc3\xa2ns\xc4\x83 prietenie._NEWLINE_Timp de un an (1916-1917), Nikos, \xc3\xaempreun\xc4\x83 cu Gheorghios Zorbas, va \xc3\xaencerca s\xc4\x83 pun\xc4\x83 pe roate exploatarea unei mine de lignit la Prastova, \xc3\xaen sudul Peloponesului. Gheorghios Zorbas (1870-1941), originar din Halkidiki, un om din popor, cu maniere simple, un idealist f\xc4\x83r\xc4\x83 pereche, pe care Kazantzakis l-a cunoscut la Muntele Athos, a reu\xc8\x99it s\xc4\x83-l atrag\xc4\x83 pe scriitorul cretan \xc3\xaen aceast\xc4\x83 aventur\xc4\x83 ce va deveni peste trei decenii nucleul c\xc4\x83r\xc8\x9bii Zorba Grecul. S-au p\xc4\x83strat c\xc3\xa2teva scrisori \xe2\x80\x9epline de pitoresc\xe2\x80\x9d adresate de Zorbas fostului s\xc4\x83u asociat de afaceri._NEWLINE_Pe l\xc3\xa2ng\xc4\x83 Zorba Grecul, a scris \xc8\x99i alte romane de referin\xc8\x9b\xc4\x83, precum: Hristos r\xc4\x83stignit a doua oar\xc4\x83, Raport c\xc4\x83tre El Greco, Ultima tenta\xc8\x9bie a lui Hristos, Fratricizii.\n_START_SECTION_\nCitate \xc8\x99i aprecieri critice\n_START_PARAGRAPH_\nDespre romanul Zorba Grecul:_NEWLINE_\xe2\x80\x9eO c\xc4\x83l\xc4\x83torie palpitant\xc4\x83 \xc3\xaen universul \xc3\xaensorit al spiritului omenesc. O capodoper\xc4\x83 f\xc4\x83r\xc4\x83 v\xc3\xa2rst\xc4\x83, asemenea Odiseei.\xe2\x80\x9d_NEWLINE_\xe2\x80\x94The New York Times_NEWLINE_Despre romanul Hristos r\xc4\x83stignit din nou:_NEWLINE_\xe2\x80\x9eUn roman profund, cutremur\xc4\x83tor.\xe2\x80\x9d_NEWLINE_\xe2\x80\x94Time_NEWLINE_Despre romanul Ultima ispit\xc4\x83 a lui Hristos:_NEWLINE_\xe2\x80\x9eO poveste extrem de emo\xc8\x9bionant\xc4\x83 a unei mari victorii spirituale.\xe2\x80\x9d_NEWLINE_\xe2\x80\x94The New York Times_NEWLINE_\xe2\x80\x9eUn roman sf\xc3\xa2\xc8\x99ietor.\xe2\x80\x9d_NEWLINE_\xe2\x80\x94Time_NEWLINE_\xe2\x80\x9eDescriind \xc3\xaenvierea lui Laz\xc4\x83r, copil\xc4\x83ria \xc8\x99i adolescen\xc8\x9ba Mariei Magdalena, via\xc8\x9ba de zi cu zi a Martei \xc8\x99i a Mariei, Kazantzakis reconstituie str\xc4\x83lucit vremurile biblice, reu\xc8\x99ind s\xc4\x83 ne dezv\xc4\x83luie chipul uman al figurilor din parabole.\xe2\x80\x9d_NEWLINE_\xe2\x80\x94Times Literary Supplement"